钦定古今图书集成/明伦汇编/人事典/第007卷 > 《本草纲目》 > 《人胞发明》
## 钦定古今图书集成/明伦汇编/人事典/第007卷 > 《本草纲目》 > 《人胞发明》

朱震亨曰：“紫河车治虚劳，当以骨蒸药佐之。气虚加
补气药，血虚加补血药，以侧柏叶、乌药叶，俱酒洒，九
蒸九曝，用之为丸，大能补益，名补肾丸。”李时珍曰：“人
胞虽载于陈氏本草，昔人用者犹少，近因丹溪朱氏
言其功，遂为时用。而括苍吴球始创大造丸一方，尤
为世行。其方药味平补，虽无人胞，亦可服饵。其说详”
见本方下。按《隋书》云：琉球国妇人产乳，必食子衣。张
师正《倦游录》云：“八桂獠人产男，以五味煎调胞衣会
亲啖之。”此则诸兽生子，自食其衣之意，非人类也。崔
行功《小儿方》云：“凡胎衣宜藏于天德月德吉方，深埋
紧筑，令儿长寿。若为猪狗食，令儿颠狂。虫蚁食，令儿
疮癣。鸟鹊食，令儿恶死。弃于火中，令儿疮烂。近于社
庙污水、井灶街巷，皆有所禁。”按此亦铜山西崩、洛钟
东应，自然之理也。今复以之蒸煮炮炙，和药𢭏饵，虽
曰以人补人，取其同类；然以人食人，独不犯崔氏之
禁乎？其异于琉球獠人者，亦几希矣！